**КАЗУС**

На 10.09.2021г., за времето от 21,30ч. до 22,15ч. били подадени няколко сигнала на тел.112, за това че:

- в гр.Видин на паркинга пред крепостта „Баба Вида“ се провежда състезание между няколко леки автомобила;

-в град Видин по улица „Баба Вида“, в участъка между паркинга пред крепостта „Баба Вида“ и Телеграф капия се провежда гонка между няколко автомобила

- в град Видин по улица „Баба Вида“, в участъка между паркинга пред крепостта „Баба Вида“ и Телеграф капия, в продължение на повече от един час, лек автомобил се движи необичайно, криволичейки, с много висока скорост .

В 23.40 ч. дежурен патрул на РПУ Видин, при извършване на обход в района на кв.“Калето“ след като забелязал, че по улица „Баба Вида“ лек автомобил BMW се движи по необичаен начин, подал светлинен и звуков сигнал за спиране. Водачът на автомобила не реагирал на подадената му сигнализация и продължил необичайното си криволичещо движение. Патрулният автомобил препречил пътя на водача и чак тогава нарушителят спрял управлявания от него автомобил. При поискване на документите му за проверка, водачът отказал да ги предаде. Лицето на пасажерското място също отказало да предаде своите документи. Двамата били отведени в РПУ Видин за проверка. Там се установило, че водачът на автомобила е 16 годишният Спасимир Елефтеров, а 47 годишният пасажер Райко Здравков е собственик на лекия автомобил и обучава непълнолетния Спасимир Елефтеров да шофира.

Проверката установила, че собственикът на автомобила Райко Здравков, няма разрешение за обучение на водачи на МПС и автомобилът му не е оборудван за учебни цели.

По същото време, други два патрула на РПУ Видин, които били изпратени за проверка на подадените сигнали на тел.112, при пристигане на място на паркинга пред крепостта „Баба Вида“ установили, че там, между 4 леки автомобила (Аudi, BMW, Тoyota и Opel) се провежда нерегламентирано състезание по пътищата. При пристигането на полицейските патрули състезанието било прекратено и водачите останали на място. Проверката установила, че трима от тях са пълнолетни български граждани – 18 годишните Замфир Драганов и Койчо Мавродиев, 19 годишният Стойчо Драганов, а четвъртият е непълнолетен - 17 годишният Стойчо Елефтеров. Всички управлявали леки автомобили, собственост на Райко Здравков, който вече бил проверяван при другата проверка, на ул.“Баба Вида“. Трима от тези водачи били правоспособни, а четвъртият не.

При направената им проверка с алкотест се установило наличие на алкохол в издишаните пари и при четиримата водачи. В последствие, при направените им кръвни проби, се установило, че непълнолетния Стойчо Елефтеров е употребил и наркотично вещество, а пълнолетните Замфир Драганов, Койчо Мавродиев и Стойчо Драганов са с установено наличие на алкохол в кръвта 0,8 на хиляда.

Огледът на място на паркинга пред крепостта „Баба Вида“ установил, че при нерегламентираното състезание били повредени 2 пътни знака:

* Б1 "Пропусни движещите се по пътя с предимство!", находящ се на ул.“Баба Вида“, непосредствено преди паркинга пред крепостта „Баба Вида“ и
* В2 "Забранено е влизането на пътни превозни средства в двете посоки", находящ се на входа на парка до ограничителната рампа.

**ВЪПРОСИ:**

1.Извършил ли е нарушение водачът на л.а. - 16 годишният Спасимир Елефтеров, като не е спрял на подаден му светлинен и звуков сигнал за спиране?

2. Извършили ли са нарушение 16 годишният Спасимир Елефтеров и 47 годишният Райко Здравков, като при поискване на документите им за проверка, са отказали да ги предадат?

3. Извършил ли е нарушение собственикът на леките автомобили Райко Здравков, като ги е предоставил за управление на непълнолетните водачи 16 годишният Спасимир Елефтеров и 17 годишният Стойчо Елефтеров?

4. Възможно ли е 16 годишният Спасимир Елефтеров и 17 годишният Стойчо Елефтеров да са правоспособни водачи: ако да- на какво основание, ако не – извършили ли са нарушение като управляват лек автомобил?

**\*Забележка: Съгласно чл.150а, ал.2, т.6 от ЗДвП, леките автомобили са МПС от категория В.**

5. Извършил ли е нарушение Райко Здравков, който няма разрешение за обучение а водачи на МПС и обучава непълнолетния Спасимир Елефтеров да шофира?

6. Извършил ли е нарушение собственикът на леките автомобили Райко Здравков, като ги е предоставил за управление на водачи, употребили наркотични вещества, а именно 17 годишният Стойчо Елефтеров и на пълнолетните, с концентрация на алкохол в кръвта над 0,5 на хиляда?

7. Извършили ли са нарушение 18 годишните Замфир Драганов и Койчо Мавродиев, 19 годишният Стойчо Драганов и 17 годишният Стойчо Елефтеров, като са oрганизирали и участвали в нерегламентирано състезание на пътя, отворен за обществено ползване?

8. Извършили ли са нарушение 18 годишните Замфир Драганов и Койчо Мавродиев, 19 годишният Стойчо Драганов, при които е установено наличие на алкохол в кръвта?

9. Извършил ли е нарушение 17 годишният Стойчо Елефтеров, като е шофирал след употреба на наркотично вещество?

10.Извършили ли са нарушение участниците в състезанието 18 годишните Замфир Драганов и Койчо Мавродиев, 19 годишният Стойчо Драганов и 17 годишният Стойчо Елефтеров за това, че са повредили 2 пътни знака?

**ПОМОЩ от Закона за движение по пътищата (ЗДвП):**

**Принудителна административна мярка (ПАМ):**

Чл. 171. За осигуряване на безопасността на движението по пътищата и за преустановяване на административните нарушения се прилагат следните принудителни административни мерки:

1. временно отнемане на свидетелството за управление на моторно превозно средство на водач:

б) който управлява моторно превозно средство с концентрация на алкохол в кръвта над 0,5 на хиляда, установена с медицинско и химическо лабораторно изследване или с изследване с доказателствен анализатор, или с друго техническо средство, определящо съдържанието на алкохол в кръвта чрез измерването му в издишания въздух, или след употреба на наркотични вещества или техни аналози, установена с медицинско и химико-токсикологично лабораторно изследване или с тест, както и който откаже да бъде проверен с техническо средство или с тест, изследван с доказателствен анализатор или да даде биологични проби за химическо изследване и/или химико-токсикологично лабораторно изследване – до решаване на въпроса за отговорността му, но за не повече от 18 месеца; при наличие на изследване от кръвна проба или изследване с доказателствен анализатор по реда на чл. 174, ал. 4 установените стойности са определящи;

**Административнонаказателни разпоредби:**

Чл. 174. Наказва се с лишаване от право да управлява моторно превозно средство, трамвай или самоходна машина, който управлява моторно превозно средство, трамвай или самоходна машина с концентрация на алкохол в кръвта, установена с медицинско и химическо изследване и/или с техническо средство, определящо концентрацията на алкохол в кръвта чрез измерването му в издишвания въздух:…..

Чл. 175. (1) Наказва се с лишаване от право да управлява моторно превозно средство за срок от 1 до 6 месеца и с глоба от 50 до 200 лв. водач, който:

…………….

3. откаже да предаде документите си на органите за контрол или по какъвто и да е начин осуети извършването на проверка от органите за контрол;

4. откаже да изпълни нареждане на органите за контрол и регулиране на движението;

Чл. 175а. (1) Наказва се с лишаване от право да управлява моторно превозно средство за срок 12 месеца и глоба 3000 лв. водач, който oрганизира или участва в нерегламентирани състезания по пътищата, отворени за обществено ползване, или ги ползва за други цели, освен в съответствие с тяхното предназначение за превоз на хора и товари.

Чл. 177. (1) Наказва се с глоба от 100 до 300 лв.:

………………..

2. който управлява моторно превозно средство, без да е правоспособен водач, без да притежава свидетелство за управление, валидно за категорията, към която спада управляваното от него моторно превозно средство, или след като е загубил правоспособност по реда на чл. 157, ал. 4, или след като свидетелството му за управление на моторно превозно средство е временно отнето по реда на чл. 171, т. 1 или 4 или по реда на чл. 69а от Наказателно-процесуалния кодекс, или е обявено за невалидно, тъй като е изгубено, откраднато или повредено;

3. собственик, длъжностно лице или водач, който допуска или предоставя управлението на моторно превозно средство на лице, което:

а) не е правоспособен водач, не притежава свидетелство за управление, валидно за категорията, към която спада управляваното от него моторно превозно средство, или което е лишено от право да управлява моторно превозно средство по съдебен или административен ред, или свидетелството му за управление е временно отнето по реда на чл. 171, т. 1 или 4 или по реда на чл. 69а от Наказателно-процесуалния кодекс, или свидетелството му е обявено за невалидно, тъй като е изгубено, откраднато или повредено;

б) е с концентрация на алкохол в кръвта над 0,5 на хиляда и/или е употребило наркотични вещества или техни аналози;

………………..

5. който без съответното разрешение провежда курсове за подготовка или допълнително обучение на водачи;

(2) Наказва се с глоба от 100 до 500 лв.:

2. който премахне, премести и повреди или унищожи поставен на пътя пътен знак, без да е създадена опасност за живота или имуществото на трети лица.

**ПОМОЩ от Наказателния кодекс (НК):**

чл. 343б, (3) Който управлява моторно превозно средство след употреба на наркотични вещества или техни аналози, се наказва с лишаване от свобода от една до три години и с глоба от петстотин до хиляда и петстотин лева.

**ПОМОЩ от Закон за административните нарушения и наказания (ЗАНН)**

**Чл. 13.** За административни нарушения могат да се предвиждат и налагат следните административни наказания:

а) обществено порицание;

б) глоба;

в) временно лишаване от право да се упражнява определена професия или дейност.

(2) За административно нарушение, извършено повторно или на системно извършване, може да се предвижда наказание безвъзмезден труд в полза на обществото, което да се налага самостоятелно или едновременно с друго наказание по ал. 1.

*Анотирана съдебна практика*

|  |  |  |  |
| --- | --- | --- | --- |
|   |   |   |   |

**Чл. 14.** Общественото порицание за извършеното нарушение се изразява в публично порицание на нарушителя пред трудовия колектив, където работи, или пред организацията, в която членува.

|  |  |  |  |
| --- | --- | --- | --- |
|   |   |   |   |

**Чл. 15.** (1) Глобата е наказание, което се изразява в заплащане на определена парична сума.

(2) По отношение на непълнолетните административното наказание глоба се заменя с обществено порицание.

**Чл. 26. (1)** Административнонаказателно отговорни са пълнолетните лица, навършили 18 години, които са извършили административни нарушения в състояние на вменяемост.

(2) Административнонаказателно отговорни са и непълнолетните, които са навършили 16 години, но не са навършили 18 години, когато са могли да разбират свойството и значението на извършеното нарушение и да ръководят постъпките си.

(3) За административни нарушения, извършени от малолетни, непълнолетни на възраст от 14 до 16 години и поставени под пълно запрещение, отговарят съответно родителите, попечителите или настойниците, които съзнателно са допуснали извършването им.

**Казусът е публикуван на заглавната страница на сайта на Административен съд – Видин с линк към заданието в word формат.**

**Отговорите си изпращайте на следния имейл адрес:**

**acvidin.press@abv.bg,** като посочите трите имена, училището и мобилен телефон или на регистратурата на Административен съд – Видин на ул. Цар Симеон Велики №3.

**Срок: до** 28 октомври 2022 г.

**Изисквания към формата на отговорите:** Свободен текст.

**Регламент:** комисия на Административен съд – Видин ще извърши оценка на отговорите по следните критерии: разбиране на нарушението, правилното му посочване и вярното посочване на нарушителя. Всеки допълнителен мотив, който е и верен ще бъде оценен.

**Награди:** Ще бъдат номинирани участниците с най-аргументирани отговори. Те ще получат материални награди, а останалите ученици ще получат грамоти за участие.

Спечелилите ще бъдат обявени на сайта на Административен съд – Видин в срок до 10.11.2022 г. Официалното награждаване на участниците от конкурса с най-аргументирани отговори, ще се състои на **14.11.2022 година от 11 часа** в сградата на съда.

Административен съд – Видин